Det er nye tider for fans af kulørte magasiner af den slags, som alle påstår, at de KUN læser hos frisøren.

Mediehuset Aller fortæller nemlig, at de fremover ikke længere vil udgive sladderbladet KIG IND, men i stedet vil fokusere kræfterne på at styrke positionen for storebroren Se og Hør.

Presser konkurrent

Samtidig med lukningen af KIG IND flytter Se og Hør udgivelsesdag fra torsdag til onsdag, så det fremover kommer til at udkomme samme dag som den nærmeste konkurrent Her og Nu, der udgives af Egmont.

Fremrykningen af udgivelsesdagen sker i samme uge som Se og Hør fylder 75 år.

- Vi har valgt at fokusere vores kræfter 100 pct. på Se og Hør, fordi vi i vores oplags-, læser- og trafiktal kan se en markant positiv effekt af de redaktionelle tiltag og omlægninger, vi på det seneste har gennemført, siger ugebladsdirektør Anette Kokholm og fortsætter:

- Når så KIG IND samtidigt er hårdt ramt af de strukturelle ændringer på mediemarkedet, ser vi en bedre økonomi i at satse på et stærkt Se og Hør frem for to blade.

Fem fyringer

I forbindelse med lukningen af Aller kommer fem medarbejdere til at miste jobbet, oplyser Aller.

- Det er ærgerligt, at vi som et led i oprustningen på Se og Hør må lukke KIG IND, men der er intet, der tyder på, at vi kunne sikre en sund drift på bladet i det marked, vi kender i dag, siger Anette Kokholm.

KIG IND udkommer sidste gang i morgen onsdag som et tillæg til Se og Hør.